Document ID: 32010R0115

Reference:
10.2.2010
SL
Uradni list Evropske unije
L 37/13
UREDBA KOMISIJE (EU) št. 115/2010
z dne 9. februarja 2010
o določitvi pogojev za uporabo aktiviranega aluminijevega oksida pri odstranjevanju fluorida iz naravnih mineralnih vod in izvirskih vod
(Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Direktive 2009/54/ES Evropskega parlamenta in Sveta z dne 18. junija 2009 o izkoriščanju in trženju naravnih mineralnih vod (1) in zlasti člena 4(1)(c) in člena 12(d) Direktive,
ob upoštevanju mnenja Evropske agencije za varnost hrane,
ob upoštevanju naslednjega:
(1)
Direktiva Komisije 2003/40/ES z dne 16. maja 2003 o uvedbi seznama, mejnih koncentracijskih vrednosti in zahtev v zvezi z označevanjem sestavin naravnih mineralnih vod ter pogojev za uporabo zraka, obogatenega z ozonom, za obdelavo naravnih mineralnih vod in izvirskih vod (2) določa najvišje mejne vrednosti fluorida v naravnih mineralnih vodah. Pri izvirskih vodah to mejo določa Direktiva Sveta 98/83/ES z dne 3. novembra 1998 o kakovosti vode, namenjene za prehrano ljudi (3).
(2)
Da bi obdelovalci lahko izpolnjevali zahteve navedenih direktiv, je treba odobriti postopek za odstranjevanje fluorida iz naravnih mineralnih vod in izvirskih vod z uporabo aktiviranega aluminijevega oksida (v nadaljnjem besedilu „postopek odstranjevanja fluorida“).
(3)
Postopek odstranjevanja fluorida ne sme vplivati na nastajanje ostankov snovi v obdelani vodi, ki bi lahko pomenile tveganje za javno zdravje.
(4)
Postopek odstranjevanja fluorida je treba priglasiti pristojnim organom, da se jim omogoči nadzor, potreben za zagotavljanje pravilne uporabe postopka.
(5)
Uporaba postopka odstranjevanja fluorida mora biti navedena na oznaki obdelane vode.
(6)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala –
SPREJELA NASLEDNJO UREDBO:
Člen 1
1.   Obdelava naravnih mineralnih vod in izvirskih vod z aktiviranim aluminijevim oksidom za odstranjevanje fluorida, v nadaljnjem besedilu „postopek odstranjevanja fluorida“, se odobri.
Naravne mineralne vode in izvirske vode so v nadaljnjem besedilu skupaj poimenovane kot „vode“.
2.   Postopek odstranjevanja fluorida se izvaja v skladu s tehničnimi zahtevami iz Priloge.
Člen 2
Ostanki, ki se sprostijo v vodo zaradi postopka odstranjevanja fluorida, so v skladu z najboljšimi praksami čim manjši, kolikor je tehnično izvedljivo, in ne pomenijo tveganja za javno zdravje. V ta namen mora obdelovalec uporabljati in spremljati ključne faze postopka, določene v Prilogi.
Člen 3
1.   Uporaba postopka odstranjevanja fluorida se priglasi pristojnim organom najmanj tri mesece vnaprej.
2.   Skupaj s priglasitvijo obdelovalec pristojnim organom sporoči ustrezne informacije, dokumentacijo in rezultate analiz postopka, iz katerih je razvidno, da je skladen z zahtevami iz Priloge.
Člen 4
Oznaka na vodi, obdelani s postopkom odstranjevanja fluorida, na oznaki v bližini analize sestavin vsebuje navedbo „voda, obdelana z odobreno tehniko adsorpcije“.
Člen 5
Ta uredba začne veljati dvajseti dan po objavi v Uradnem listu Evropske unije.
Proizvodi, dani v promet do 10. avgusta 2010, ki niso skladni s členom 4, se lahko še naprej dajejo v promet do 10. avgusta 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 2010
Za Komisijo
Predsednik
José Manuel BARROSO
(1)  UL L 164, 26.6.2009, str. 45.
(2)  UL L 126, 22.5.2003, str. 34.
(3)  UL L 330, 5.12.1998, str. 32.
PRILOGA
Tehnične zahteve za uporabo aktiviranega aluminijevega oksida pri odstranjevanju fluorida iz naravnih mineralnih vod in izvirskih vod
Ustrezno se izvajajo in spremljajo naslednje ključne faze postopka:
1.
Preden se aktivirani aluminijev oksid uporabi za obdelavo vode, se izvede postopek inicializacije, ki zajema uporabo kislih ali alkalnih kemikalij, da se odstranijo vsi ostanki, ter ponovno spiranje, da se odstranijo drobni delci.
2.
Regeneracijski postopek se izvaja v časovnih presledkih enega tedna do štirih tednov, odvisno od kakovosti in pretoka vode. Zajema uporabo ustreznih kemikalij za odstranitev adsorbiranih ionov, da se ponovno vzpostavi adsorpcijska zmogljivost aktiviranega aluminijevega oksida in odstranijo morebitni nastali biofilmi. Ta postopek zajema tri stopnje:
—
obdelava z natrijevim hidroksidom, da se odstranijo fluoridni ioni in se nadomestijo s hidroksidnimi ioni,
—
obdelava s kislino za odstranitev ostankov natrijevega hidroksida in aktiviranje medija,
—
spiranje s pitno ali demineralizirano vodo in kondicioniranje z vodo kot zadnji korak za zagotovitev, da filter ne vpliva na skupno vsebnost mineralov v obdelani vodi.
3.
Kemikalije in reagenti, uporabljeni pri postopkih inicializacije in regeneracije, ustrezajo ustreznim evropskim standardom (1) ali veljavnim nacionalnim standardom glede čistosti kemijskih reagentov, ki se uporabljajo za obdelavo vode, namenjene za prehrano ljudi.
4.
Aktivirani aluminijev oksid ustreza evropskemu standardu za izluževalne preskuse (EN 12902) (2), kar zagotavlja, da se v vodo ne spuščajo ostanki, ki povzročijo koncentracije nad mejnimi vrednostmi iz Direktive 2003/40/ES, ali, če jih navedena direktiva ne vsebuje, omejitvam iz Direktive 98/83/ES ali iz veljavne nacionalne zakonodaje. Skupno število aluminijevih ionov v obdelani vodi, ki nastanejo zaradi sprostitve aluminija, glavne sestavine aktiviranega aluminijevega oksida, ne presega 200 mikrogramov/l, kot je določeno v Direktivi 98/83/ES. To število se redno preverja v skladu z Direktivo Sveta.
5.
Pri izvajanju faz postopka je treba upoštevati dobro proizvodno prakso in načela HACCP iz Uredbe Evropskega parlamenta in Sveta (ES) št. 852/2004 (3) o higieni živil.
6.
Obdelovalec vzpostavi program spremljanja za zagotovitev pravilne uporabe faz postopka, zlasti glede ohranjanja bistvenih lastnosti vode in njene vsebnosti fluorida.
(1)  Evropske standarde je razvil Evropski odbor za standardizacijo (CEN).
(2)  Evropski standard EN 12902 (2004): Izdelki za obdelavo vode, namenjene za prehrano ljudi. Neorganski pomožni materiali in filtri.
(3)  UL L 139, 30.4.2004, str. 1.

Summary:
Uporaba aluminijevega oksida pri odstranjevanju fluorida iz mineralnih vod
Uporaba aluminijevega oksida pri odstranjevanju fluorida iz mineralnih vod
 
POVZETEK:
Uredba (EU) št. 115/2010 – uporaba aktiviranega aluminijevega oksida pri odstranjevanju fluorida iz mineralnih vod
KAJ JE NAMEN TE UREDBE?
Ta uredba določa pravila za uporabo aktiviranega aluminijevega oksida* za odstranjevanje fluorida* iz mineralnih in izvirskih vod, da bi se lahko izpolnile zahteve direktiv EU o kakovosti pitne vode.
KLJUČNE TOČKE
Uporaba aktiviranega aluminijevega oksida za odstranjevanje fluorida iz naravnih mineralnih vod in izvirskih vod je dovoljena pod naslednjimi pogoji:ostanki, ki se sprostijo v vodo zaradi postopka, so čim manjši, kolikor je tehnično izvedljivo, in ne pomenijo tveganja za javno zdravje,uporaba postopka se priglasi pristojnim organom najmanj tri mesece vnaprej skupaj z dokumentacijo in podatki, iz katerih je razvidno, da je postopek skladen z uredbo,vse kemikalije, uporabljene v postopku, ustrezajo standardom, ki veljajo za obdelavo pitne vode,aktivirani aluminijev oksid mora ustrezati evropskim standardom, kar zagotavlja, da se v vodo ne spuščajo ostanki,aktivirani aluminijev oksid je treba pred uporabo obdelati, da se odstranijo ostanki in fini delci,sledi spiranje filtrov kot zadnji korak za zagotovitev, da ne vplivajo na vsebnost mineralov v obdelani vodi,aktivirani aluminijev oksid gre skozi postopek regeneracije v ustreznih časovnih presledkih, da se ponovno vzpostavi njegova učinkovitost,obdelovalec mora spremljati postopke za zagotovitev ohranjanja bistvenih lastnosti vode,uporaba postopka odstranjevanja fluorida mora biti navedena na oznaki obdelane vode v bližini seznama sestavin z navedbo: „voda, obdelana z odobreno tehniko adsorpcije“.
OD KDAJ SE TA UREDBA UPORABLJA?
Ta uredba se uporablja od 2. marca 2010.
OZADJE
Direktiva 2009/54/ES določa pravila EU o dovoljenih metodah obdelave naravnih mineralnih vod in izvirskih vod. Evropsko komisijo pooblašča, da določi pogoje uporabe obdelav po posvetovanju z Evropsko agencijo za varnost hrane.Direktiva Komisije 2003/40/ES določa mejno vrednost za fluorid v naravnih mineralnih vodah. Mejna vrednost v izvirski vodi je določena v Direktivi Sveta 98/83/ES.Kemična obdelava je skladna z dobro proizvodno prakso in načeli, določenimi v Uredbi Evropskega parlamenta in Sveta (ES) št. 852/2004 o higieni živil.Več informacij je na voljo na strani: Naravna mineralna voda in izvirska voda (Evropska komisija).
KLJUČNI POJMI
Aktivirani aluminijev oksid: visoko porozna oblika aluminijevega oksida z veliko površino. Uporablja se lahko kot filter za odstranjevanje fluorida iz pitne vode.
Fluorid: element, ki je naravno prisoten v zalogah vode. Koncentracije se zelo razlikujejo od ene države EU do druge.
GLAVNI DOKUMENT
Uredba Komisije (EU) št. 115/2010 z dne 9. februarja 2010 o določitvi pogojev za uporabo aktiviranega aluminijevega oksida pri odstranjevanju fluorida iz naravnih mineralnih vod in izvirskih vod (UL L 37, 10.2.2010, str. 13–15).
POVEZANI DOKUMENTI
Direktiva 2009/54/ES Evropskega parlamenta in Sveta z dne 18. junija 2009 o izkoriščanju in trženju naravnih mineralnih vod (Prenovitev) (UL L 164, 26.6.2009, str. 45–58).
Uredba Evropskega parlamenta in Sveta (ES) št. 852/2004 z dne 29. aprila 2004 o higieni živil (UL L 139, 30.4.2004, str. 1–54).
Nadaljnje spremembe Uredbe (ES) št. 852/2004 so vključene v izvirno besedilo. Ta prečiščena različica ima samo dokumentarno vrednost.
Direktiva Komisije 2003/40/ES z dne 16. maja 2003 o uvedbi seznama, mejnih koncentracijskih vrednosti in zahtev v zvezi z označevanjem sestavin naravnih mineralnih vod ter pogojev za uporabo zraka, obogatenega z ozonom, za obdelavo naravnih mineralnih vod in izvirskih vod (UL L 126, 22.5.2003, str. 34–39).
Direktiva Sveta 98/83/ES z dne 3. novembra 1998 o kakovosti vode, namenjene za prehrano ljudi (UL L 330, 5.12.1998, str. 32–54).
Glejte prečiščeno različico.
Zadnja posodobitev 28.09.2017